Na podlagi 13. člena Zakona o športu (Uradni list RS, št. 29/2017), in 18. člena statuta Občine Žirovnica (Ur. list RS, št. 66/18-UPB2) je Občinski svet Občine Žirovnica na svoji \_\_\_\_\_ seji dne \_\_\_\_\_\_\_\_ sprejel

**LETNI PROGRAM ŠPORTA OBČINE ŽIROVNICA ZA LETO 2020**

**(predlog)**

**1. UVOD**

V skladu s 13. členom Zakona o športu (ZŠpo-1) izvajanje nacionalnega programa športa na lokalni ravni za posamezno koledarsko leto določi občinski svet z letnim programom športa na lokalni ravni (v nadaljevanju LPŠ).

LPŠ občine določa programe in področja športa, ki se sofinancirajo v posameznem koledarskem letu in obseg javnih sredstev, ki so v proračunu občine zagotovljene za njegovo uresničevanje.

**2. CILJI**

Šport je dejavnost, ki pomembno vpliva na kakovost življenja občank in občanov, saj krepi njihovo zdravje in spodbuja njihovo ustvarjalnost. Temeljni cilj letnega programa športa je omogočiti vadbo, treniranje, tekmovalno dejavnost in športno rekreacijo čim širši populaciji, predvsem pa čim več otrok in mladine usmeriti k zdravemu načinu življenja.

Dolgoročni cilji na področju športa v občini Žirovnica (v nadaljevanju občina) so:

* dviganje športne ozaveščenosti svojih občanov in vključevanje čim večjega števila prebivalcev občine vseh starosti, še posebej mladih, v različne športne aktivnosti,
* spodbujanje zdravega in aktivnega načina življenja,
* zagotavljanje pogojev za celovit razvoj športa v občini,
* izgradnja športnih objektov na območju občine, ki bodo omogočali kakovostno in celostno izvajanje tako organiziranih športnih programov, kot tudi individualne športne rekreacije.

Kot kratkoročni cilj, pa je potrebno izpostaviti predvsem zagotavljanje osnovnih pogojev za izvajanje in razvoj prostočasne športne vzgoje otrok in mladine, športne vzgoje otrok in mladine usmerjene v kakovostni in vrhunski šport, kakovostnega in vrhunskega športa ter športne rekreacije in športnih prireditev.

Občina uresničuje javni interes v športu:

* z zagotavljanjem sredstev za izvedbo letnega programa športa na lokalni ravni,
* načrtovanjem, gradnjo in vzdrževanjem lokalno pomembnih športnih objektov in površin za šport v naravi v njeni lasti
* s spodbujanjem in zagotavljanjem pogojev za opravljanje in razvoj športnih dejavnosti.

Za uresničevanje javnega interesa v športu, opredeljenega z letnim programom, se v občini zagotavljajo proračunska sredstva za sofinanciranje naslednjih programov in področij športa.

**1. Športni programi:**

1.1. prostočasna športna vzgoja otrok in mladine,

1.2. športna vzgoja otrok in mladine, usmerjenih v kakovostni in vrhunski šport,

1.3. športniki državnega razreda in vrhunski šport,

1.4. športna rekreacija.

**2. Športni objekti in površine za šport v naravi.**

**3. Razvojnih dejavnosti v športu:**

3.1. izobraževanje, usposabljanje in izpopolnjevanje strokovnih kadrov v športu.

**4. Organiziranosti v športu.**

4.1. delovanje športnih društev

4.2. razvoj športnih pripomočkov in opreme

**5. Športnih prireditev in promocije športa:**

5.1. športne prireditve.

**3. OBSEG PRORAČUNSKIH SREDSTEV**

V predlogu proračuna občine Žirovnica za leto 2020 so za izvajanje programov športa zagotovljena proračunska sredstva v višini **169.601 EUR** in sicer na spodaj navedenih proračunskih postavkah:

|  |  |  |  |  |
| --- | --- | --- | --- | --- |
| PP | Opis | Realizacija 2018  v EUR | Proračun 2019  v EUR | Predlog proračuna 2020 v EUR |
| 1871 | ŠPORTNA VZGOJA OTROK IN MLADINE | 64.240 | 66.500 | 67.500 |
| 1872 | KAKOVOSTNI IN VRHUNSKI ŠPORT | 3.700 | 3.700 | 3.700 |
| 1873 | ŠPORTNE PRIREDITVE | 3484 | 3.700 | 5.000 |
| 1875 | RAZVOJNE IN STROKOVNE NALOGE V ŠPORTU | 10.765 | 11.000 | 11.000 |
| 1876 | PROGRAMI ŠPORTNE REKREACIJE | 1.725 | 2.100 | 2.100 |
| 1877 | VEČNAMENSKA DVORANA | 65.797 | 76.900 | 73.301 |
| 1878 | ŠPORTNI PARK GLENCA | 7.280 | 5.000 | 7.000 |
|  | **SKUPAJ** | **156.991** | **168.900** | **169.601** |

Opomba: v proračunskih sredstvih za izvajanje LPŠ niso zajeti stroški sanacije strehe na Dvorani pod Stolom

Proračunska sredstva (razen sredstev za investicijsko vzdrževanje in obratovanje objektov) se izvajalcem športnih programov razdelijo na podlagi javnega razpisa in v skladu z določili Odloka o vrednotenju letnega programa športa v Občini Žirovnica.

Sredstva za obratovanje večnamenske športne dvorane in sredstva za investicijsko vzdrževanje dvorane se, na podlagi pogodbe, kot transfer dodelijo upravljavcu večnamenske športne dvorane.

Sredstva na postavki Športni park Glenca so namenjena najnujnejšim vzdrževalnim delom na obstoječih objektih športnega parka v skladu z načrtom potrebnih del za obdobje 2020-2024.

**4. LETNI PROGRAM ŠPORTA**

Izvajalcem športnih programov se, na osnovi pravilnika iz proračuna občine Žirovnica za leto 2020 sofinancirajo naslednji programi športa v sledeči višini (v EUR):

|  |  |
| --- | --- |
| **program / področje športa** | **plan 2020** |
| **1871 ŠPORTNA VZGOJA OTROK IN MLADINE** | **67.500,00** |
| 1.1. Prostočasna športna vzgoja otrok in mladine | 9.300,00 |
| 1.2. Športna vzgoja otrok in mladine, usmerjenih v kakovostni in vrhunski šport | 58.200,00 |
| **1872 KAKOVOSTNI IN VRHUNSKI ŠPORT** | **3.700,00** |
| 1.3. Športniki državnega razreda in vrhunski šport | 3.700,00 |
| **1873 ŠPORTNE PRIREDITVE** | **5.000,00** |
| 5.1. Športne prireditve | 5.000,00 |

|  |  |
| --- | --- |
| **program / področje športa** | **plan 2020** |
| **1875 RAZVOJNE IN STROKOVNE NALOGE V ŠPORTU** | **11.000,00** |
| 3.1. Izobraževanje, usposabljanje in izpopolnjevanje strokovnih kadrov v športu | 500,00 |
| 4.1. Delovanje športnih društev | 5.500,00 |
| 4.2. Razvoj športnih pripomočkov in opreme | 5.000,00 |
| **1876 PROGRAMI ŠPORTNE REKREACIJE** | **2.100,00** |
| 1.4. Športna rekreacija | 2.100,00 |
| **1877 VEČNAMENSKA DVORANA** | **73.301,00** |
| **1878 ŠPORTNI PARK GLENCA** | **7.000,00** |
| **SKUPAJ LPŠ** | **169.601,00** |

**OBRAZLOŽITEV VSEBIN IN NALOG LETNEGA PROGRAMA ŠPORTA:**

|  |  |
| --- | --- |
| **1.1. Prostočasna športna vzgoja otrok in mladine** | **9.300,00** |

Temeljni namen športne vadbe, predvsem v obdobju otroštva in mladostništva, je omogočiti, da postane otrok oziroma mladostnik gibalno kompetentna oziroma gibalno izobražena osebnost . Njene značilnosti so: ustrezna gibalna učinkovitost; usvojenost spretnosti in znanj, ki posamezniku omogočajo sodelovanje v različnih športnih dejavnostih; redna gibalna oziroma športna dejavnost in razumevanje vloge gibanja ter športa in njunih vplivov na oblikovanje zdravega življenjskega sloga.

Prostočasna športna vzgoja otrok in mladine tako obsega širok spekter športnih dejavnosti, od obšolskih športnih programov, namenjenih vsem otrokom in mladini, do športnih programov otrok in mladine, ki niso del tekmovalnih sistemov panožnih športnih zvez in jih ponujajo društva in zasebniki.

Cilj prostočasne športne vzgoje otrok in mladine je vzbuditi željo in potrebo po športnem udejstvovanju v nadaljnjih starostnih obdobjih

Ti programi, katerih izvajalci so običajno športna društva, se izvajajo v popoldanskem času in zajemajo različne športne zvrsti. Čeprav program nima zgolj tekmovalnega značaja, je možno in verjetno, da se v njem odkrije kakšnega prihodnjega uspešnega športnika. Predvideva se, da bo v program vključeno približno 100 otrok in mladostnikov iz občine. Sredstva bodo namenjena sofinanciranju strokovnega dela in prostora.

|  |  |
| --- | --- |
| **1.2. Športna vzgoja otrok in mladine, usmerjenih v kakovostni in vrhunski šport** | **58.200,00** |

Kakovostna športna dejavnost otrok in mladine, ki se ukvarjajo s športom zaradi doseganja vrhunskih dosežkov, je temeljni pogoj kasnejše športne uspešnosti. Ti programi vključujejo načrtno skrb za mlade športnike na njihovi poti za doseganje vrhunskih rezultatov, primerljivih z dosežki vrstnikov v mednarodnem merilu. Temeljijo na kakovostni športni vzgoji, ki se odvija v športnih društvih in njihovih zvezah ter nadgrajuje v trening posamezne športne panoge, ki ga izvaja ustrezni strokovni kader.

Programi športnih šol potekajo v športnih društvih, ki imajo ustrezne prostorske, kadrovske in materialne pogoje za izvajanje vadbenega procesa. Glavni cilj tega programa je vključitev čim večjega števila otrok in mladostnikov, ki imajo interes, sposobnosti, ustrezne osebnostne značilnosti in motivacijo za sodelovanje v zahtevnem procesu treniranja in nastopanja na tekmovalni ravni ter tem mladim športnikom omogočiti optimalne priprave in nastope na tekmovanjih, s ciljem doseganja čim boljših uvrstitev na državnih in mednarodnih tekmovanjih.

Program športnih šol predvideva sofinanciranje vadbe posameznikov in ekip I. stopnje športnih šol (cicibani in cicibanke), II. stopnje športnih šol (mlajši dečki in deklice), III. stopnje športnih šol (starejši dečki in deklice), IV. stopnje športnih šol (mlajši mladinci in mladinke) in V. stopnje športnih šol (starejši mladinci in mladinke).

Mladi športniki, ki so vključeni v te programe, nastopajo v tekmovalnih sistemih nacionalnih panožnih športnih zvez do naslova državnega prvaka. Sredstva so namenjena sofinanciranju strokovnega kadra, prostora in materialnih stroškov programa. Predvideva se, da bo v program vključeno približno 40 športnikov iz dveh individualnih športnih panog (smučarski skoki, gorsko kolesarstvo) in približno 80 športnikov iz ene kolektivne panoge (odbojka).

|  |  |
| --- | --- |
| **1.3. Športniki državnega razreda in vrhunski šport** | **3.700,00** |

V te programe so vključeni športnice in športniki v članskih kategorijah. Pomembni so predvsem iz dveh razlogov. Prvič zaradi motiva otrokom in mladini za vključevanje v šport in drugič zaradi predstavitve občine v širšem slovenskem prostoru in v svetu.

V program so vključeni kategorizirani športniki s statusom svetovnega, mednarodnega, perspektivnega in državnega razreda. Status svetovnega in mednarodnega razreda dosežejo le redki športniki, saj je za pridobitev takega statusa potrebno dosegati vrhunske rezultate na mednarodnem nivoju.

|  |  |
| --- | --- |
| **5.1. Športne prireditve** | **5.000,00** |

Športne prireditve so osrednji dogodek organizacijske kulture športa z vplivom na promocijo okolja, v katerem potekajo (lokalne skupnosti, regije, države), in razvoj turizma ter drugega gospodarstva. Ob tem imajo velik pomen za razvoj in negovanje športne kulture, saj lahko pospešujejo motivacijo za šport in športno dejavnost, zato predstavljajo najpomembnejšo obliko promocije športa.

Občina sofinancira mednarodne, državne, in občinske športne prireditve, ki imajo promocijski učinek za šport na območju občine.

|  |  |
| --- | --- |
| **3.1. Izobraževanje, usposabljanje in izpopolnjevanje strokovnih kadrov v športu** | **500,00** |

Za uspešno in učinkovito izvajanje načrtov in nalog na področju športa je nujno potrebno strokovno znanje ter permanentno izobraževanje strokovnih delavcev, ki vodijo vadbo in procese treniranja v športnih programih.

Sredstva so namenjena izvajalcem športa v občini Žirovnica, ki pošiljajo svoje člane na programe izobraževanja na področju športa (pridobivanje ustreznih nazivov in licenc ter njihovo potrjevanje).

|  |  |
| --- | --- |
| **4.1. Delovanje športnih društev** | **5.500,00** |

Temelj športa zunaj šolskega sistema predstavljajo športna društva. Društva so interesna, prostovoljna združenja državljanov, v katerih ti v veliki meri s prostovoljnim delom uveljavljajo skupne interese. Predstavljajo osnovo vrhunskega in kakovostnega športa, poleg tega pa so zelo pomemben izvajalec športnih interesnih programov za otroke in mladino ter družine. Z izboljšanjem programov športnih društev želimo povečati število članov društev in s tem število športno dejavnih prebivalcev, njihovo športno ozaveščenost, obseg strokovno izvedenega prostovoljnega dela v športu in pripadnost posameznika športu. Delovanje društev in njihovih zvez predstavlja javni interes, zato občina spodbuja in materialno podpira društveno dejavnost.

Program predvideva sofinanciranje delovanja športnih društev, ki so ustanovljena in delujejo v skladu z Zakonom o društvih ter imajo svoj sedež na področju občine. Sredstva iz občinskega proračuna so namenjena za organizacijsko delo in izvajanje administrativnih nalog v društvih. Predvideva se, da bo v program vključeno 5 društev iz občine, ki združujejo približno 800 aktivnih članov.

|  |  |
| --- | --- |
| **4.2. Razvoj športnih pripomočkov in opreme** | **5.000,00** |

Občina sofinancira nakup opreme in ostalih osnovnih sredstev, ki so potrebna za izvajanje športne dejavnosti v okviru programov tekmovalnega športa otrok in mladine.

|  |  |
| --- | --- |
| **1.4. Športna rekreacija** | **2.100,00** |

Športna rekreacija je smiselno nadaljevanje obvezne in prostočasne športne vzgoje ter prav tako programov tekmovalnega športa (športniki naj bi po zaključeni tekmovalni karieri ostali športno dejavni). Predstavlja športno dejavnost odraslih vseh starosti in/ali družin s ciljem ohranjanja zdravja, dobrega počutja in vitalnosti, druženja, tekmovanja ali zabave. Z vidika javnega interesa so pomembni zlasti učinki takšne športne vadbe, ki nesporno dokazujejo, da je redna, kakovostno strukturirana in ustrezno intenzivna športna rekreacija zelo koristna za zdravje posameznika in posledično tudi za javno zdravje.

Športna rekreacija zato predstavlja dejavno, koristno in prijetno izpopolnjevanje dnevnega, tedenskega in letnega prostega časa ljudi. Ima različne pojavne oblike. Zaradi oblikovanja zdravega življenjskega sloga je zlasti priporočljivo družinsko ukvarjanje s športom.

Cilji tega programa so uvajanje novih in izboljšanje obstoječih športno rekreativnih programov za različne ciljne skupine (glede na spol, starost, posebne potrebe, fizično pripravljenost in stopnjo motiviranosti), povečanje možnosti za športno udejstvovanje žensk in preprečevanje upadanja splošne vitalnosti ljudi.

V organizirane športno rekreativne dejavnosti, ki se izvajajo v naši občini, je vključeno okoli 250 občank in občanov.

|  |  |
| --- | --- |
| **2. Športni objekti in površine za šport v naravi** | **80.301,00** |

Za določen obseg posameznih programov športa se sofinancira uporaba javnih športnih objektov. Predvideva se da bo javni športni objekt (večnamenska dvorana) v občini zadoščala za realizacijo Letnega programa, zato se ne predvideva direktnega sofinanciranja uporabe drugih istovrstnih športnih objektov.

**Večnamenska športna dvorana**

Za kritje obratovalnih stroškov, s katero upravlja OŠ Žirovnica so v proračunu 2020 načrtovana sredstva v višini 73.301 EUR (od tega 71.301 EUR za tekoče transfere in 2.000 EUR za investicijske transfere). Predvideni prihodki iz naslova oddajanja dvorane so načrtovani v višini 15.000 EUR letno, saj je dvorana v dopoldanskem času zasedena z osnovnošolskim programom, v popoldanskem času, od 16. ure dalje in ob koncih tedna, pa je dvorana prvenstveno zasedena z izvajalci letnega programa športa, kateri imajo v skladu z odlokom zagotovljeno brezplačno vadbo.

Postavka 1877 večnamenska dvorana vsebuje naslednje predvidene stroške:

* stroški dela (2 zaposlena): 33.301,00 EUR,
* stroški materiala in storitev: 38.000,00 EUR,
* nakupi opreme ali investicijsko vzdrževanje: 2.000,00 EUR.

**Športni park Glenca**

V letu 2020 se načrtujejo najnujnejša obnovitvena dela na objektih v Glenci. Za ta namen so v proračunu zagotovljena sredstva v višini 7.000 EUR.

**5. RAZDELITEV SREDSTEV ZA IZVEDBO LETNEGA PROGRAMA ŠPORTA**

Proračunska sredstva, razen sredstev za športne objekte in površine za šport v naravi, se bodo razdeljevala v skladu z določili odloka in na podlagi razpisa. Razpis bo predvidoma objavljen v decembru 2019 in zaključen v januarju 2020.

Datum: 18.10.2019

Številka: 671-0001/2019

**Leopold Pogačar**

**ŽUPAN**